Cun perseveranza a grondas prestaziuns

Da Guido A. Zäch

La fin da settember 2003 ha gì lieu ina testa speziala en la chasa da la regenza dal chantun Tessin a Bellinzona. Dr. iur. Paolo Pelli ha prendì cumià suenter 33 onns dal servetsch giuridic dal departament da sanadad e tatgs socials. Mo paucs dals giasts preschents en la “Residenza governativa” savevan ch'il giubilar activ dumogna sia vita dapi 43 onns or da la sutga cun rodas - senza renta AI, persuenter cun in'enorma voluntad ed in grond engaschament per ils conumans.

Paolo Pelli ha scrit silenziusamain in chapitel tut spezial da l'istorgia sociala. Il giurist da Breganzona è in dals emprims tetraplegichers en Svizra che ha adina procurà sez per sia existenza e cuntanschì la vegliadetgna da pensiun ordinaria. Ina prestaziun incredibla. U schizunt ina miracla? Quai sa dumond'ins senza dubi, sch'ins guarda enavos sin ils 26 da fanadur 1960, il di, cura che sia vita è tuttenina sa midada per adina. Paolo Pelli, descendent d'ina famiglia domiciliada a Pavia (ltalia) cun ragischs en il Tessin, fa cun dus amis bogn en il flum Ticino - e ristga andetgamain da far in sigl cun il chau avant en l'aua fraida. Deplorablamain en in lieu betg profund. Las consequenzas èn catastrofalas. Il giuven da 18 onns dat cun il mintun cunter il funs sablunus a moda talmain ferma che ses spinal dal culiez ed il magugl dal dies vegnan ferids grevamain.

Nunpussanza e desperaziun 
D'ina secunda a l'autra perda l'um giuven la capacitad da sa mover ed il sentiment en las chommas e la bratscha. La ruttadira fatala dal 5avel e 6avel spinal dal culiez chaschuna ina paralisa da l'entir corp ed i cumenza in temp da suffrientscha nunditg lung a l'ospital da Pavia. Tut ils giavischs e siemis d'in uman giuven èn destruids. Durant notgs senza sien e cun dolurs strusch supportablas maina Paolo Pelli desperadamain in cumbat intern e tschertga il senn da la vita. EI ha fitg grevs problems da trair flad e vegn mudregià d'infecziuns. Ses stadi sa pegiurescha dramaticamain. Per fortuna enconuscha in parent in neurochirurg a Turitg.

Sustegn en ina famiglia ferma 
En Svizra na datti da lez temp anc nagins centers spezialisads per paraplegichers. L'emprima operaziun vi da la spina dorsala da Paolo Pelli vegn fatga pir dus mais pli tard a l'ospital chantunal a Turitg. Suenter sa megliereschan in pau la sensibilitad en l'entir corp e la capacitad da sa mover da la bratscha, in fatg che avra novs munds d'activitad tar ina paralisa auta. A l'ospital cirquital da Männedorf succeda pauc pli tard in'ulteriura operaziun, avant che cumenza la reabilitaziun sco tala. L'emprim èsi in cumbat apparentamain inutil che consumescha las forzas, accumpagnà da muments difficils. Che Paolo Pelli surventscha tuttina las difficultads ha da far cun sia ferma voluntad da viver, ma er fitg bler cun il sustegn exemplar da sia famiglia. Ella surpiglia grondas grevezzas finanzialas, e mamma Elvira banduna mais a la lunga strusch il letg da ses figl. Da Nadal1962 - passa dus onns suenter l'accident - po Paolo per l' emprima giada far ina visita a chasa.

Cumenzar puspè a l'entschatta 
La lunga via a la reintegraziun maina Paolo Pelli l'avrigl 1964 en la chasa d'integraziun da l'ospital dals burgais a Basilea, nua ch'el emprova da cuntanscher la pli gronda independenza pussaivla. EI emprenda era da guidar in auto equipà tenor ils basegns da persunas impedidas - ina mesira decisiva per ina meglra mobilitad e l'activitad professiunala da pli tard. A la fin da l'onn po Paolo Pelli, passa quatter onns suenter il cumenzament da la paralisa, finalmain turnar enavos tar la famiglia e cuntinuar sia scolaziun academica. Senza perder temp fa el l'emprim la matura, cumenza suenter il studi da giurisprudenza e fa il1970 il doctorat a l'universitad da Pavia. Quai è ina sensaziun. Tgi avess da lezzas uras cartì ch'in paraplegicher, nun dir in tetraplegicher, fiss abel da far quai? Era Paolo Pelli ha adina puspè stuì cumbatter cunter sceptichers ed agens dubis. Ma i correspunda a ses caracter da betg pli perder da vista ina finamira ina giada fixada.

Engaschament per umans cun il medem destin 
Il 1971 - dr. iur. Paolo Pelli ha survegnì ina plazza tar il departament da sanadad e fatgs socials dal chantun Tessin - va la famiglia a star a Lugano. Cun plaschair e motivaziun sa fatschenta il giurist cun la cussegliaziun multifara e pretensiusa da tut ils servetschs dal departament. EI emprenda da stimar spezialmain ils collegas da lavur che han chapientscha per sia situaziun ed ils frequents contacts cun spezialists. Plinavant schlargia el ses radius d'acziun e s'engascha en diversas instituziuns. Quellas profiteschan da sias profundas enconuschientschas ed experientschas persunalas cun fatgs socials, da sia pazienza e ses dun da tractar, d'ina ureglia adina averta per ils quitads e basegns dals auters. In giavisch spezial da Paolo Pelli è l'eliminaziun dad impediments da construcziun per umans en sutga cun rodas. EI gida ad elavurar directivas correspundentas, cumbatta per quellas sin plaun politic e per lur realisaziun pratica en il mintgadi.

In inscunter per la vita 
Il 1981 porta ina coincidenza empermettenta la ventira privata. Piera, ina tgirunza allegra e versada, entra en la vita dal giurist fatschentà e la bitta tut in tranter l'auter. I sto esser stà amur a prima vista. En scadin cas van els prest a star en in'abitaziun cuminaivla e maridan curt suenter. Piera gida ses consort dapertut, nua che agid è necessari e fa il tegnairchasa communabel. Per quai renunzia ella temporarmain a sia plazza da lavur. En la vita privata regia gronda activitad. Ils Pellis sa sentan bain en in grond ravugl d'amis fidaivels, han interess multifars ed emprendan da conuscher il mund er sin viadis. “Jau hai empruvà da far frunt ad ina dira sort”, declera Paolo Pelli. En realitad ha el prestà bler dapli: l'um modest en la sutga cun rodas ha servì durant decennis perseverantamain a la cuminanza umana malgrà in'auta tetraplegia cun grevas restricziuns fisicas, ed ha dà a la societad bler dapli che quai che quella vegn a pudair porscher ad el.